ข้อบัญญัติองค์การบริหารส่วนตำบลบ้านเนิน เรื่อง การบริหารกิจการประปาหมู่บ้าน พ.ศ. 2559

ข้อบัญญัติองค์การบริหารส่วนตำบลบ้านเนิน
เรื่อง
การบริหารกิจการประปาหมู่บ้าน
พ.ศ.
๒๕๕๙[๑]

โดยที่เป็นการสมควรตราข้อบัญญัติองค์การบริหารส่วนตำบลบ้านเนิน
ว่าด้วยการบริหารกิจการประปาหมู่บ้าน

อาศัยอำนาจตามมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ องค์การบริหารส่วนตำ
บลบ้านเนินโดยความเห็นชอบจากสภาองค์การบริหารส่วนตำบลบ้านเนินและนายอำเภอเชียรใหญ่
จึงตราข้อบัญญัติไว้ ดังต่อไปนี้

ข้อ ๑  ข้อบัญญัติฉบับนี้เรียกว่า
ข้อบัญญัติองค์การบริหารส่วนตำบลบ้านเนิน เรื่อง
การบริหารกิจการประปาหมู่บ้าน พ.ศ. ๒๕๕๙

ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลบ้านเนิน
เมื่อได้ประกาศไว้โดยเปิดเผย ณ ที่ทำการองค์การบริหารส่วนตำบลบ้านเนิน

ข้อ ๓  ให้นายกองค์การบริหารส่วนตำบลบ้านเนินเป็นผู้รักษาการให้เป็นไปตามข้อบัญญัตินี้และให้มีอำนาจตีความวินิจฉัยปัญหาที่เกิดจากการบริหารกิจการประปา
ให้นายกองค์การบริหารส่วนตำบลบ้านเนินมีอำนาจออกประกาศ ข้อกำหนด
หลักเกณฑ์และวิธีปฏิบัติเพื่อดำเนินการให้เป็นไปตามข้อบัญญัตินี้
ระเบียบ ข้อบัญญัติ ประกาศ คำสั่ง
อื่นใดขององค์การบริหารส่วนตำบลบ้านเนินในเรื่องการดำเนินการกิจการประปาที่มีความขัดแย้งกับข้อบัญญัตินี้ให้ใช้ข้อบัญญัตินี้แทน

หมวด
๑
บททั่วไป

ข้อ ๔  ในข้อบัญญัตินี้
การประปา หมายความว่า
การประปาที่อยู่ในความควบคุมดูแลรับผิดชอบขององค์การบริหารส่วนตำบลบ้านเนิน
เจ้าพนักงานท้องถิ่น หมายความว่า
นายกองค์การบริหารส่วนตำบลบ้านเนิน
เจ้าพนักงานการประปา หมายความว่า
บุคคลซึ่งเจ้าพนักงานส่วนท้องถิ่นมอบหมายให้ปฏิบัติตามข้อบัญญัตินี้
ผู้ใช้น้ำ หมายความว่า
บุคคลที่ได้ทำสัญญาการใช้น้ำกับองค์การบริหารส่วนตำบลบ้านเนิน
มาตรวัดน้ำ หมายความว่า
เครื่องวัดปริมาณน้ำที่แสดงว่าผู้ใช้น้ำได้ใช้น้ำไปจำนวนมากน้อยเท่าใด
ประตูน้ำ หมายความว่า
เครื่องปิดเปิดน้ำที่ติดอยู่บริเวณหน้าหรือหลังมาตรวัดน้ำ
อุปกรณ์ประปา หมายความว่า
ท่อหรืออุปกรณ์ที่ใช้ประกอบการส่งน้ำให้ผู้ใช้น้ำ
ท่อเมนจ่ายน้ำ หมายความว่า
ท่อเมนจ่ายน้ำที่องค์การบริหารส่วนตำบลบ้านเนิน วางผ่านหน้าบ้านของผู้ใช้น้ำ
ท่อภายนอก หมายความว่า
ท่อที่ต่อจากท่อเมนถึงมาตรวัดน้ำของผู้ใช้น้ำ
ท่อภายใน หมายความว่า
ท่อที่ต่อจากมาตรวัดน้ำเข้าไปภายในบ้านของผู้ใช้น้ำ
คณะกรรมการบริหารกิจการประปา หมายความว่า
ผู้ใช้น้ำในเขตการบริการของกิจการประปาซึ่งได้รับคัดเลือก/เลือกตั้งจากที่ประชุมใหญ่ผู้ใช้น้ำ

ข้อ ๕  ให้กำหนดชื่อของประปาหมู่บ้านเป็นแนวทางเดียวกันดังนี้
กิจการประปาหมู่บ้านองค์การบริหารส่วนตำบลบ้านเนิน ประจำหมู่ที่/กลุ่ม............................

ข้อ ๖  สถานที่ตั้งของประปาหมู่บ้าน
ตั้งอยู่ที่ภูมิลำเนาของประธานคณะกรรมการบริหารกิจการประปาของแต่ละหมู่บ้าน
หรือกลุ่ม

หมวด
๒
การบริหารกิจการประปา

ข้อ ๗  กิจการประปาเป็นทรัพย์สินขององค์การบริหารส่วนตำบลบ้านเนิน
โดยมอบให้แต่ละกลุ่มหรือหมู่บ้านบริหารจัดการ
พร้อมทั้งบำรุงรักษาโดยคณะกรรมการบริหารกิจการประปา

ข้อ ๘  คณะกรรมการบริหารกิจการประปาจะต้องได้รับการเลือกตั้งหรือคัดเลือกจากสมาชิกผู้ใช้น้ำประปา
วิธีการเลือกตั้งหรือคัดเลือกให้ใช้วิธีการโดยเปิดเผยหรือโดยวิธีลับ
แล้วรายงานผล การดำเนินการให้องค์การบริหารส่วนตำบลบ้านเนินทราบ
ให้นายกองค์การบริหารส่วนตำบลบ้านเนินเป็นผู้ลงนามแต่งตั้งคณะกรรมการบริหารกิจการประปา
และให้มีวาระการดำรงตำแหน่งคราวละ ๒ ปี
นับตั้งแต่วันแต่งตั้งแต่จะดำรงตำแหน่งติดต่อกันเกินสองวาระไม่ได้

ข้อ ๙  ให้คณะกรรมการบริหารกิจการประปามีอำนาจดังนี้
(๑) ออกระเบียบ หรือข้อบังคับของกิจการประปา
โดยผ่านความเห็นชอบจาก
ที่ประชุมของสมาชิกผู้ใช้น้ำประปามากกว่ากึ่งหนึ่งของจำนวนสมาชิกผู้ใช้น้ำประปา
โดยจะต้องไม่ขัด หรือแย้งกับข้อบัญญัตินี้
(๒) ออกระเบียบที่มีรายละเอียดแตกต่างหรือขัดแย้งจากข้อบัญญัตินี้โดยได้รับความเห็นชอบจากคณะกรรมการวินิจฉัยตามข้อ
๓๖ วรรคสาม
ให้ผู้บริหารกิจการประปาแต่ละกลุ่มหรือหมู่บ้าน
สำเนาระเบียบหรือข้อบังคับของแต่ละกลุ่มหรือหมู่บ้าน
พร้อมทะเบียนผู้ใช้น้ำส่งให้องค์การบริหารส่วนตำบลบ้านเนิน ๑ ชุด
เมื่อเห็นเป็นการสมควร เพื่อประโยชน์ของผู้ใช้น้ำ สภาพเศรษฐกิจ สังคม
คณะกรรมการบริหารกิจการประปาอาจขอแก้ไขระเบียบหรือข้อบังคับ
โดยผ่านมติความเห็นชอบจากที่ประชุมผู้ใช้น้ำมากกว่ากึ่งหนึ่ง
และให้นำความในวรรคสองมาใช้บังคับโดยอนุโลม

ข้อ ๑๐  การประชุมสมาชิกผู้ใช้น้ำต้องมีสมาชิกเข้าร่วมประชุมเกินกว่าครึ่งหนึ่งของจำนวนสมาชิกผู้ใช้น้ำทั้งหมดจึงจะถือว่าครบองค์ประชุม

หมวด
๓
องค์ประกอบ
อำนาจ สิทธิ หน้าที่ของคณะกรรมการบริหารกิจการประปาหมู่บ้าน

ข้อ ๑๑  ให้คณะกรรมการบริหารกิจการประปา
มีหน้าที่บริหารกิจการและบำรุงรักษาระบบประปาหมู่บ้านให้สามารถบริการผู้ใช้น้ำในเขตการให้บริการอย่างทั่วถึงตลอด
๒๔ ชั่วโมง

ข้อ ๑๒  คณะกรรมการบริหารกิจการประปา
ให้กำหนดจำนวนไม่น้อยกว่า ๗ คน โดยพิจารณาจากปริมาณงานหรือจำนวนผู้ใช้น้ำ
และอย่างน้อยต้องมีกรรมการดังนี้
(๑) ประธานกรรมการ
(๒) รองประธานกรรมการ
(๓) เหรัญญิก
(๔) เลขานุการ
(๕) กรรมการอื่น ๆ (ตามความเหมาะสม)

ข้อ ๑๓  ให้คณะกรรมการบริหารกิจการประปามีอำนาจหน้าที่
ดังนี้
(๑) บริหารกิจการประปา ตามระเบียบ
ข้อบังคับของกิจการประปาแต่ละหมู่บ้าน
(๒) บริหารกิจการประปาให้เป็นไปตามข้อบังคับ ให้เกิดความก้าวหน้าและบริการประชาชนได้อย่างทั่วถึงตลอด
๒๔ ชั่วโมง
(๓) พิจารณาอนุญาตหรืองดจ่ายน้ำให้แก่สมาชิก
โดยคำนึงถึงประโยชน์ของกิจการประปาเป็นหลัก
(๔)
จัดทำรายงานผลการดำเนินงานให้องค์การบริหารส่วนตำบลบ้านเนินทราบ
และรายงานผลการดำเนินงานให้กับสมาชิกผู้ใช้น้ำตามที่องค์การบริหารส่วนตำบลบ้านเนินกำหนด
(๕) ควบคุมการทำงานของเจ้าหน้าที่ประปา
(๖)
จัดทำโครงการขอรับการสนับสนุนงบประมาณจากองค์การบริหารส่วนตำบลบ้านเนิน
ในกรณีที่งบประมาณของประปาไม่เพียงพอต่อการดำเนินงานของกิจการประปาหมู่บ้าน

ข้อ ๑๔  คณะกรรมการดำรงตำแหน่งตั้งแต่วันที่ได้รับการแต่งตั้งจากนายกองค์การบริหารส่วนตำบลบ้านเนิน

ข้อ ๑๕  สถานภาพการเป็นคณะกรรมการสิ้นสุด
เมื่อ
(๑) ตาย
(๒) ลาออก
(๓) หมดวาระ
(๔)
ที่ประชุมสมาชิกมีมติให้ออกโดยให้เสียงเกินกึ่งหนึ่ง
(๕) ไม่อยู่ในหมู่บ้านเป็นเวลาติดต่อกันเกิน ๖ เดือน

หมวด
๔
สิทธิและหน้าที่ของสมาชิกผู้ใช้น้ำ

ข้อ ๑๖  สมาชิกต้องปฏิบัติตามระเบียบ
ข้อบังคับของการประปาแต่ละหมู่บ้านโดยเคร่งครัด

ข้อ ๑๗  แสดงความคิดเห็น
และให้ความร่วมมือในการบริหารงานของคณะกรรมการ

หมวด
๕
สิทธิและหน้าที่ของเจ้าหน้าที่ของกิจการประปา

ข้อ ๑๘  เจ้าหน้าที่ของกิจการประปา
ได้แก่ บุคคลที่คณะกรรมการฯ คัดเลือกให้รับผิดชอบดูแล ซ่อมแซมระบบประปา
การจัดเก็บค่าน้ำ การจัดทำบัญชีอื่น ๆ ตามที่คณะกรรมการกำหนด
โดยให้ได้รับค่าจ้างตามที่คณะกรรมการกำหนดแต่ต้องไม่เกินอัตราที่องค์การบริหารส่วนตำบลบ้านเนินกำหนด
(ตามบัญชีแนบท้าย)

ข้อ ๑๙  ให้เจ้าหน้าที่ประปาดำเนินการดูแล
ระบบจ่ายน้ำประปาให้ใช้การได้ตลอด ๒๔ ชั่วโมง

ข้อ ๒๐  ให้เจ้าหน้าที่ประปาดำเนินการให้เป็นไปตามที่คณะกรรมการกำหนด

หมวด
๖
หน้าที่ของผู้ใช้น้ำ

ข้อ ๒๑  ผู้ที่ประสงค์จะใช้น้ำประปาจะต้องยื่นความประสงค์ขอใช้น้ำเป็นลายลักษณ์อักษรต่อคณะกรรมการและเมื่อได้รับความยินยอมแล้วจึงต่อน้ำใช้ได้โดยเจ้าหน้าที่ประปา

ข้อ ๒๒  การจ่ายค่าธรรมเนียมการขอใช้น้ำ
ค่าปรับ ค่าติดตั้งมาตรวัดน้ำ
ให้เป็นไปตามที่คณะกรรมการกำหนดแต่ไม่เกินอัตราที่องค์การบริหารส่วนตำบลบ้านเนินกำหนด
(ตามบัญชีแนบท้าย)

ข้อ ๒๓  การต่อน้ำออกจากมาตรวัดน้ำให้เป็นหน้าที่ของผู้ยื่นความประสงค์ขอใช้น้ำประปา

ข้อ ๒๔  การติดตั้งมาตรวัดน้ำต้องติดตั้งไว้ในที่เปิดเผย
สามารถตรวจสอบได้ตลอด ๒๔ ชั่วโมง หรือห่างจากรั้วไม่เกิน ๑ เมตร

ข้อ ๒๕  การกระทำใด ๆ
ที่ทำให้ทรัพย์สินของประปาเสียหายจะโดยเจตนาหรือไม่
ผู้กระทำต้องชดใช้ค่าเสียหายให้แก่การประปาตามจำนวนค่าเสียหายที่เกิดขึ้น

ข้อ ๒๖  หากผู้ใดมีเจตนาขโมยน้ำใช้
หรือเปลี่ยนแปลง แก้ไขตัวเลขในมาตรวัดน้ำ หรือกระทำการใด ๆ ก็ตาม
ที่มีเจตนาจะขโมยน้ำใช้ของการประปา การประปาจะงดจ่ายน้ำทันที และจะต้องเสียค่าปรับให้แก่การประปาในอัตราที่คณะกรรมการบริหารกิจการประปากำหนด
แต่ต้องไม่เกินหนึ่งพันบาท

ข้อ ๒๗  กรณีการยกเลิกการใช้น้ำ
หรือโอนให้ผู้อื่นต้องแจ้งให้คณะกรรมการบริหารประปาทราบเป็นลายลักษณ์อักษร
และได้รับการอนุญาตจากคณะกรรมการเสียก่อน จึงสิ้นสุดการเป็นผู้ใช้น้ำ
มิฉะนั้นจะถือว่ายังเป็นสมาชิกผู้ใช้น้ำอยู่
และจะต้องเสียค่าน้ำตามที่การประปาเรียกเก็บ

ข้อ ๒๘  ระยะเวลาในการเรียกเก็บค่าน้ำ
และระยะเวลาการค้างชำระค่าน้ำให้เป็นไปตามที่คณะกรรมการกำหนด

ข้อ ๒๙  ผู้ใช้น้ำต้องช่วยดูแลมาตรวัดน้ำที่ติดตั้ง
หากชำรุดเสียหายต้องดำเนินการซ่อมแซมหรือหากต้องการซ่อมแซมหรือเปลี่ยนใหม่
ให้แจ้งคณะกรรมการบริหารหรือแจ้งองค์การบริหารส่วนตำบลบ้านเนินทราบ  ทั้งนี้ ภายในเจ็ดวัน

ข้อ ๓๐  คณะกรรมการบริหารกิจการประปา ช่างโยธา
หรือพนักงานประปา หรือผู้ที่ได้รับมอบหมายมีอำนาจเข้าไปตรวจสอบน้ำในอาคาร
เมื่อสงสัยว่ามีการใช้น้ำประปาโดยมิชอบ หรืออย่างอื่นที่เกี่ยวข้อง

ข้อ ๓๑  ผู้ใช้น้ำที่เป็นเจ้าของอาคารเช่าหลายหลัง
แม้จะเป็นเจ้าของอาคารรายเดียวกันต้องติดมาตรวัดน้ำตามจำนวนหลังคาเรือน

ข้อ ๓๒  กรณีบ้านเช่าเมื่อมีผู้เช่าย้ายออกไปหรือว่างด้วยประการใดก็ดี
องค์การบริหารส่วนตำบลบ้านเนินจะเรียกเก็บค่าน้ำประปาจากเจ้าของบ้านเช่า
หรือผู้ให้เช่าเท่านั้น

ข้อ ๓๓  ผู้ใช้น้ำรายใดจะเลิกการใช้น้ำหรือย้ายสถานที่อยู่
หรือโอนให้ผู้อื่นต้องแจ้งให้
คณะผู้บริหารกิจการประปาหรือองค์การบริหารส่วนตำบลบ้านเนินทราบเป็นลายลักษณ์อักษร
ณ
ที่ทำการหรือที่สำนักงานองค์การบริหารส่วนตำบลบ้านเนินทราบล่วงหน้าไม่น้อยกว่าเจ็ดวัน

ข้อ ๓๔  ผู้ใช้น้ำรายใดสงสัยว่าพนักงานการประปาบันทึกการใช้น้ำจากมาตรวัดน้ำคลาดเคลื่อนจากความเป็นจริงจะขอตรวจสอบได้โดยยื่นคำร้อง
ณ ที่ทำการกิจการประปาประจำหมู่บ้าน เมื่อตรวจสอบแล้ว
หากปรากฏว่าคลาดเคลื่อนจากความเป็นจริง
คณะกรรมการบริหารกิจการประปาจะคำนวณให้ตามที่ใช้จริงแต่หากตรวจสอบแล้วไม่เป็นจริง
ผู้ใช้น้ำจะต้องเสียตามความเป็นจริง
และจะต้องเสียค่าตรวจสอบตามที่กำหนดท้ายข้อบัญญัตินี้

ข้อ ๓๕  อัตราค่าน้ำประปา
ค่าธรรมเนียม ค่าใช้จ่ายอื่น ให้เรียกเก็บตามอัตราที่กำหนดท้ายข้อบัญญัตินี้
โดยให้ผู้ใช้น้ำจักต้องชำระค่าน้ำประปาภายในวันที่ ๕ ของเดือน ณ
สำนักงานกิจการประปา
หรือชำระโดยตรงกับพนักงานเจ้าหน้าที่ผู้ได้รับมอบหมายหรือแต่งตั้งจากสำนักงานกิจการประปา
ให้เป็นผู้มีหน้าที่จัดเก็บค่าบริการใช้น้ำประปา
ผู้ใช้น้ำรายใดไม่ชำระค่าน้ำประปาภายในกำหนดเวลาจะต้องเสียเงินเพิ่มเป็นเบี้ยปรับดังนี้
(๑) เกินวันที่ ๕ ของเดือน จำนวน ๕ วัน
ต้องเสียเบี้ยปรับ อัตราจำนวนหนึ่งในสามของยอดชำระในแต่ละงวด
(๒) เกินวันที่ ๕ ของเดือน จำนวน ๑๐ วัน ต้องเสียเบี้ยปรับ
อัตราจำนวนกึ่งหนึ่งของยอดชำระในแต่ละงวด
(๓) เกินวันที่ ๕ ของเดือน จำนวน ๑๕ วัน
ต้องเสียเบี้ยปรับ อัตราจำนวนสองในสามของยอดชำระในแต่ละงวด
(๔) เกินวันที่ ๕ ของเดือน ครบกำหนดชำระในงวดถัดไป
ต้องเสียเบี้ยปรับ อัตราจำนวน ๑ เท่าของยอดชำระในแต่ละงวด

ข้อ ๓๖  สำนักงานกิจการประปาทรงไว้ซึ่งสิทธิในการเปลี่ยนแปลงอัตราค่าน้ำตามสภาพเศรษฐกิจ
ข้อเท็จจริงของต้นทุนการผลิต และจะประกาศให้ผู้ใช้น้ำทราบล่วงหน้าไม่น้อยกว่า ๓๐
วัน  ทั้งนี้
ไม่เกินอัตราที่กำหนดท้ายข้อบัญญัตินี้
ในกรณีที่ไม่สามารถหาข้อยุติได้
ให้คณะกรรมการบริหารกิจการประปายื่นเรื่องให้องค์การบริหารส่วนตำบลบ้านเนินพิจารณา
คำวินิจฉัยขององค์การบริหารส่วนตำบลบ้านเนินให้เป็นที่สุด
เมื่อองค์การบริหารส่วนตำบลบ้านเนินได้รับเรื่องตามวรรคสอง
ให้ดำเนินการแต่งตั้งคณะกรรมการวินิจฉัย
โดยให้นายกองค์การบริหารส่วนตำบลบ้านเนินหรือผู้ซึ่งนายกองค์การบริหาร
ส่วนตำบลบ้านเนินมอบหมายเป็นประธาน ประธานสภาองค์การบริหารส่วนตำบลบ้านเนิน
สมาชิกสภาองค์การบริหารส่วนตำบลที่อยู่ในเขตการให้บริการ
ตัวแทนผู้ใช้น้ำเป็นกรรมการ และให้ปลัดองค์การบริหารส่วนตำบลเป็นกรรมการและเลขานุการ

ข้อ ๓๗  ห้ามมิให้ผู้ใช้น้ำใช้เครื่องสูบน้ำโดยตรงจากท่อภายนอกหรือท่อภายใน
หากจะใช้เครื่องสูบน้ำ ให้ต่อท่อภายในลงถังเก็บน้ำเสียก่อน
แล้วจึงจะสามารถให้เครื่องสูบน้ำจากถังเก็บน้ำเข้าท่อภายในบ้าน

หมวด
๗
การเงิน

ข้อ ๓๘  รายได้ของกิจการประปา
หมายถึง
(๑) เงินค่าน้ำ
(๒) เงินค่าธรรมเนียม
(๓) เงินค่าปรับ
(๔) เงินบริจาค
(๕)
เงินที่ได้รับการอุดหนุนจากองค์การบริหารส่วนตำบลบ้านเนิน

ข้อ ๓๙  รายจ่ายของกิจการประปา หมายถึง
(๑) ค่าใช้จ่ายในการดำเนินการเกี่ยวกับระบบผลิตน้ำ
การจ่ายน้ำประปา
(๒)
ค่าใช้จ่ายในการบำรุงรักษาซ่อมแซมการขยายกิจการประปา
(๓) ค่าใช้จ่ายในการบริหารกิจการประปา เช่น
ค่าจ้างเจ้าหน้าที่ ค่าวัสดุ อุปกรณ์ต่าง ๆ
(๔) ค่าใช้จ่ายอื่น ๆ
ตามที่องค์การบริหารส่วนตำบลบ้านเนินกำหนด เช่น ค่าเบี้ยเลี้ยงประชุม
หรือค่าตอบแทนกรรมการ (ตามบัญชีแนบท้าย)

ข้อ ๔๐  ให้คณะกรรมการบริหารกิจการประปาได้รับสิทธิในการใช้น้ำตามบัญชีแนบท้ายข้อบัญญัตินี้

ข้อ ๔๑  ให้คณะกรรมการบริหารกิจการประปา
รายงานผลการดำเนินงาน การเงิน ให้องค์การบริหารส่วนตำบลบ้านเนินทราบปีละ ๒ ครั้ง
ครั้งที่หนึ่งภายในวันที่ ๓๑ มีนาคม ครั้งที่สองภายในวันที่ ๓๐ กันยายน ของทุกปี

ข้อ ๔๒  การเก็บรักษาเงิน ให้มีเงินฝากธนาคารในนาม กองทุนบริหารกิจการประปาหมู่บ้าน.... ณ
ธนาคารของรัฐ เมื่อมีรายรับเกิดขึ้นจะต้องนำฝากธนาคารภายใน ๑๕ วัน โดยประธาน
เหรัญญิก หรือผู้ได้รับมอบหมาย หากมีความจำเป็นจะต้องเก็บรักษาไว้จ่ายในกรณีเร่งด่วน
ให้เป็นไปตามที่คณะกรรมการกำหนดแต่ไม่เกินสองพันบาท

ข้อ ๔๓  การเบิกถอนเงินต้องมีลายมือชื่อกรรมการไม่น้อยกว่า
๒ ใน ๓ และหนึ่งในนั้น ต้องมีลายมือชื่อประธาน
และเหรัญญิกเป็นผู้ลงนามร่วมกันในการเบิกถอนด้วยทุกครั้ง

ข้อ ๔๔  การเงินและบัญชี
รูปแบบการจัดทำบัญชีของคณะกรรมการให้เป็นไปตามระเบียบหรือข้อบังคับของแต่ละกิจการประปาประจำหมู่บ้านนั้นกำหนด
องค์การบริหารส่วนตำบลบ้านเนินมีอำนาจตรวจสอบการเงินและบัญชีในระยะเวลาตามที่เห็นสมควรอย่างน้อยปีละสองครั้ง
หากพบข้อบกพร่องให้แจ้งคณะกรรมการดำเนินการแก้ไขให้ถูกต้อง

หมวด
๘
บทกำหนดโทษ

ข้อ ๔๕  ผู้ใช้น้ำรายใดปฏิบัติฝ่าฝืนข้อ ๓๗
สำนักงานกิจการประปาจะงดจ่ายน้ำเข้าอาคารทันที

ข้อ ๔๖  ผู้ใช้น้ำรายใด
พนักงานการประปาเรียกเก็บค่าน้ำแล้วเพิกเฉย
มีเจตนาไม่ยอมชำระหรือหลีกเลี่ยงด้วยประการใดก็ดี
สำนักงานกิจการประปาจะออกใบเตือนแจ้งหนี้ให้ทราบและให้ชำระหนี้ค่าน้ำประปา ณ
สำนักงานกิจการประปาโดยทันที พร้อมทั้งชำระเบี้ยปรับตามข้อ ๓๕
เมื่อพ้นกำหนดวรรคหนึ่งแล้ว
คณะกรรมการบริหารกิจการประปาจะดำเนินการงดการจ่ายน้ำประปาเข้าอาคารทันที

ข้อ ๔๗  ผู้ใดละเมิดข้อบัญญัตินี้
จนทำให้เกิดการเสียหายแก่การประปาด้วยประการใดก็ดี
ให้ผู้นั้นชดใช้ค่าเสียหายแก่การประปาเท่าที่กิจการประปาได้จ่ายไปเพื่อการนั้น
และเสียค่าปรับไม่เกิน ๑,๐๐๐ บาท
หรือคณะกรรมการบริหารกิจการประปาอาจพิจารณาส่งเรื่องให้องค์การบริหารส่วนตำบลบ้านเนินจัดการหาทางออกร่วมกันหรือดำเนินคดีตามกฎหมาย
เมื่อองค์การบริหารส่วนตำบลบ้านเนินได้รับเรื่องดังกล่าวตามความในวรรคแรกให้ดำเนินการแต่งตั้งคณะกรรมการขึ้นมาคณะหนึ่งเพื่อพิจารณาข้อปัญหาดังกล่าว
องค์ประกอบ จำนวน คณะกรรมการ ให้นำความในข้อ ๓๖ วรรคสาม
มาใช้บังคับใช้ โดยอนุโลม

ข้อ ๔๘  ผู้ใดไม่ชำระหนี้ค่าใช้น้ำประปาสองงวดติดต่อกัน
คณะกรรมการบริหารกิจการประปาจะต้องดำเนินการงดการจ่ายน้ำประปา
หากผู้ใช้น้ำมีความประสงค์ที่จะขอใช้น้ำใหม่ต้องชำระหนี้ที่ค้างทั้งหมดให้เรียบร้อยพร้อมทั้ง
เบี้ยปรับ แล้วจึงจะดำเนินการตามข้อ ๒๑ และชำระค่าธรรมเนียมการขอใช้น้ำเพิ่มอีกหนึ่งเท่าของ
อัตราปกติ

ข้อ ๔๙  ผู้ใดจงใจใช้น้ำโดยไม่ผ่านมิเตอร์หรือวิธีใดก็ตามจะถูกงดจ่ายน้ำทันทีและคณะกรรมการบริหารกิจการประปาจะดำเนินการตามกฎหมายต่อไป

ข้อ ๕๐  ผู้ใดจงใจทำให้มาตรวัดน้ำมีการกลับหรือสลับหรือวิธีอื่น
ซึ่งมีเจตนาให้เสียค่าน้ำลดลง หรือให้น้อยลงโดยเจตนาต้องระวางโทษปรับไม่เกิน ๑,๐๐๐ บาท และคณะกรรมการบริหารกิจการประปาจะดำเนินคดีตามกฎหมาย

ข้อ ๕๑  ผู้ใดจงใจต่อท่อประปานอกมาตรวัดน้ำเข้าอาคารหรือเพื่อใช้น้ำโดยเจตนาหลีกเลี่ยงการชำระเงินต้องระวางโทษปรับไม่เกิน
๑,๐๐๐ บาท และคณะกรรมการบริหารกิจการประปาจะดำเนินคดีตามกฎหมาย

ข้อ ๕๒  ผู้ใช้น้ำรายใดยินยอม หรือรู้แล้วเฉยเสีย
ปล่อยให้
ยินยอมให้ผู้อื่นต่อพ่วงประปาจากอาคารบ้านเรือนจากหลังที่ได้รับอนุญาตไปสู่อีกหลังหนึ่ง
ผู้นั้นจะถูกพักการใช้น้ำ จำนวน ๑ เดือน พร้อมทั้งต้องเสียค่าเสียหาย จำนวน ๑,๐๐๐ บาท หรืออาจถูกดำเนินคดีตามกฎหมาย

ข้อ ๕๓  บรรดาโทษที่กำหนดไว้ในข้อบัญญัตินี้
หากผู้ซึ่งต้องได้รับโทษยินยอมชำระค่าปรับตามที่เจ้าพนักงานเปรียบเทียบปรับ
ให้ถือว่าคดีเป็นอันเลิกกันตามกฎหมายว่าด้วยการนั้นกำหนด

ข้อ ๕๔  ค่าธรรมเนียมการใช้น้ำ
ค่าธรรมเนียม ค่าใช้จ่าย ค่าปรับ เบี้ยปรับ
และหรือเงินอื่นใดที่ชำระให้แก่สำนักงานกิจการประปา
ซึ่งเกิดจากการบริหารกิจการประปา ให้ถือเป็นรายได้ ของสำนักงานกิจการประปา

บทเฉพาะกาล

ข้อ ๕๕  ให้กิจการประปาในพื้นที่องค์การบริหารส่วนตำบลบ้านเนินที่มีอยู่
ณ วันที่ข้อบัญญัตินี้มีผลใช้บังคับดำเนินการคัดเลือกคณะผู้บริหารกิจการประปาให้แล้วเสร็จภายใน
๓๐ วัน หากพ้นกำหนดนี้แล้ว ให้อำนาจนายกองค์การบริหารส่วนตำบลบ้านเนินแต่งตั้งคณะกรรมการตามความในข้อ
๓๖ วรรคสาม เพื่อแต่งตั้งคณะกรรมการบริหารกิจการประปาในพื้นที่นั้นๆ

ข้อ ๕๖  ให้คณะกรรมการบริหารกิจการประปาชุดแรกของแต่ละหมู่บ้าน
ดำเนินการประชุมผู้ใช้น้ำในเขตการให้บริการและดำเนินการออกข้อบังคับการใช้น้ำของแต่ละกลุ่มให้แล้วเสร็จภายใน
๖๐ วัน นับแต่วันที่ได้รับการแต่งตั้ง
โดยมีเนื้อหาและข้อความสอดคล้องกับข้อบัญญัตินี้

ประกาศ ณ วันที่ ๑๙ เมษายน พ.ศ. ๒๕๖๐
ประดิษฐ์  แย้มอิ่ม
นายกองค์การบริหารส่วนตำบลบ้านเนิน

[เอกสารแนบท้าย]

๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลบ้านเนิน
เรื่อง การบริหารกิจการประปาหมู่บ้าน พ.ศ. ๒๕๕๙

(ดูข้อมูลจากภาพกฎหมาย)

ปวันวิทย์/อัญชลี/จัดทำ
๔
มกราคม ๒๕๖๑

[๑] ราชกิจจานุเบกษา
เล่ม ๑๓๔/ตอนพิเศษ ๓๑๙ ง/หน้า ๑๗๔/๒๕ ธันวาคม ๒๕๖๐